**ELŐTERJESZTÉS**

**Szombathely Megyei Jogú Város Közgyűlésének**

**2023. április 27-i ülésére**

**Javaslat közterület elnevezésére**

Magyarország helyi önkormányzatairól szóló 2011. évi CLXXXIX. törvény (Mötv.) 42. § 8. pontja alapján a közterületek elnevezése a képviselő-testület kizárólagos hatáskörébe tartozik. A Közgyűlés 2023. március 30-i ülésén megalkotta a közterületek elnevezésének rendjéről, az elnevezésük megváltoztatására irányuló kezdeményezésről és a házszám-megállapítás szabályairól szóló 9/2023. (IV.4.) önkormányzati rendeletet (a továbbiakban: Ör.). Az Ör. 1. § (1) bekezdése alapján közterület-elnevezésre bármely természetes és jogi személy javaslatot tehet.

Tájékoztatom a Tisztelt Közgyűlést, hogy érkezett egy állampolgári javaslat egy közterület-elnevezésre. Az Eötvös Loránd Tudományegyetem Savaria Egyetemi Központ Informatikai Karának egyetemi docense javaslatot tett Neumann Jánosról való közterület-elnevezésre, annak kapcsán, hogy az idei évben ünnepeljük születésének 120. évfordulóját (1903. december 28., Budapest). Neumann János magyar születésű matematikus, aki kvantummechanikai elméleti kutatásai mellett a digitális számítógép elvi alapjainak lefektetésével vált ismertté. Neumann János a tudomány területén kimagaslóan jelentőset alkotott, és ezáltal személyének emléke megőrzésre méltó, így teljesíti az Ör. 5. § (1) bekezdésében foglalt feltételt.

Szombathelyen egy általános iskola viseli Neumann János nevét. Az általános iskola előtti 2211/1 hrsz-ú kivett közpark megjelölésű közterületi ingatlan jelenleg elnevezéssel nem rendelkezik. A közparkot – ahol Neumann János mellszobra is található – éppen ezért alkalmasnak tartom az elnevezésre, azt is figyelembe véve, hogy az elnevezés semmilyen címet, házszámot nem érintene (az iskola címe Losonc utca 1.). Az érintett közterületi ingatlan elhelyezkedését az előterjesztéshez mellékletként csatolt térképmásolat szemlélteti.

Az Ör. 1. § (2) bekezdése alapján a jegyző nyilvántartást vezet a közterület-elnevezésre irányuló, a jogszabályoknak megfelelő, még meg nem valósult közterületnév-javaslatokról. Az Ör. 1. § (3) bekezdése alapján új közterület elnevezése esetén a Közgyűlésnek meg kell ismernie és lehetőség szerint figyelembe kell vennie a nyilvántartásban szereplő közterületnév-javaslatokat.

Tájékoztatom a Tisztelt Közgyűlést, hogy a jegyző által vezetett nyilvántartás alapján az elmúlt években az alábbi személyekre érkeztek javaslatok közterület-elnevezés céljából:

|  |  |  |
| --- | --- | --- |
| ***Elnevezésre javasolt személy*** | ***Foglalkozása, jelentősége, szombathelyi vonatkozása*** | ***Javaslattevő*** |
| **Bakay Szilárd**(1892-1947) | Magyar Örökség-díjas katona, a II. világháborúban szombathelyi hadtest parancsnoka | állampolgári kezdeményezés |
| **Bartos Pál**(1866-1946) | önkéntes tűzoltó, a Szombathelyi Önkéntes Tűzoltó Egylet parancsnoka | a Vas Megyei Mentésügyi Alapítvány javaslata |
| **Dr. Garzuly Ferenc**(1937-2021) | neurológus, egyetemi professzor,60 éven át a Markusovszky Kórházban dolgozott | állampolgári kezdeményezés |
| **Dr. Pungor Ernő**(1923-2007) | vegyészmérnök, akadémikus, Vasszécsenyben született, Antall- és Boross-kormány minisztere | állampolgári kezdeményezés |
| **Dr. Takáts Jenő**(1930-2011) | szombathelyi ügyvéd | Jogi és Társadalmi Kapcsolatok Bizottsága 11/2015. (I.27.) JTKB számú határozata |
| **Gál Ferusz József**(1926-2008) | szombathelyi tanító-népművelő, részt vett a Savaria Történelmi Karnevál elindításában a 60-as években | állampolgári kezdeményezés |
| **Makkos Vilmos**(1923-2012) | Széchenyi-díjas lovas, olimpikon lovasedző, lótenyésztő, a Szombathelyi Lovasiskola alapítója (1962) | állampolgári kezdeményezés |
| **Neumann János**(1903-1957) | világhírű matematikus, mérnök, informatikus, egy szombathelyi általános iskola névadója | állampolgári kezdeményezés |
| **Pesthy Frigyes**(1823-1889) | szabadságharcos, akadémikus | állampolgári kezdeményezés |

Fentiek alapján jelen előterjesztés keretében Neumann Jánosról történő szombathelyi közterület-elnevezésre teszek javaslatot, amely szerint a Szombathely, 2211/1 hrsz-ú kivett közpark megjelölésű közterületi ingatlant **Neumann János parknak** nevezze el a Közgyűlés.

A listán szereplő további személyekről történő elnevezésre – megfelelő közterület esetén – a későbbiekben kerülhet sor.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2023. április 18.**

 **(: Dr. Nemény András :)**

**HATÁROZATI JAVASLAT**

**…/2023. (IV.27.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja alapján a Szombathely, 2211/1 hrsz-ú kivett közpark megjelölésű közterületi ingatlant **Neumann János parknak** nevezi el.
2. A Közgyűlés felkéri a polgármestert és a jegyzőt, hogy az 1. pontban elhatározott közterület elnevezéssel kapcsolatos adatszolgáltatási kötelezettségek teljesítése iránt intézkedjen, a nyilvántartásokon szükséges átvezetésről gondoskodjon, valamint az elnevezés miatt szükségessé váló egyéb intézkedéseket tegye meg.
3. A Közgyűlés felkéri a polgármestert, hogy a lakosságot a közterület elnevezéséről az önkormányzati hetilap és a városi televízió útján értesítse.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője

 Kalmár Ervin, a Városüzemeltetési Osztály vezetője

 Dr. Füzi Judit, a Polgármesteri Kabinet osztályvezetője)

**Határidő:** azonnal